Metodický pokyn k téme „Zdravý aktívny životný štýl“

Cieľ, zameranie aktivity: cieľom aktivity je poukázať na možnosti spracovania ovocia pre konzumáciu inou formou, ako „obvykle“, prehĺbiť u autistických detí záujem o pohyb a zároveň vzbudiť  potrebu sebarealizácie či dôležitosti pomocných činností pri práci nielen na školskom pozemku. Aktivity sú zamerané na rozvíjanie sebaobslužných činností prepojených s konzumáciou zdravých potravín, a tiež upozornenie na potrebu pohybu, športu.
Vyučovací predmet: Aktivity súvisia s predmetmi pracovné vyučovanie, telesná výchova, biológia a rozvoj komunikačných schopností a sociálnych zručností. Realizácia aktivít je možná u žiakov v ktoromkoľvek ročníku základnej školy (pri špeciálnych školách, po zohľadnení druhu, stupňa a rozsahu postihnutia). 
Pomôcky: cvičná kuchynka, mixér, poháre, v druhej časti aktivity záhradné náradie (hrable, motyka, fúrik, lopata).
Príprava: deti oboznámime s možnosťami konzumácie zdravých a výživných potravín pred vykonávaním fyzickej činnosti. Uvedieme príklady konzumácie správneho a nesprávneho jedla pred fyzickou záťažou (ak idem behať, nebudem pred tým jesť rezeň...).
Postup/Realizácia: v prvej časti aktivity si pripravíme potrebné pomôcky – mixér, mlieko, banány, med. Poučíme deti o bezpečnosti pri práci s elektrickými prístrojmi. Do mixéra vložíme na kolieska nakrájané banány s trochou mlieka, následne rozmixujeme a pridávame mlieko až na požadovanú hustotu. Podľa chuti pridáme med. Kokteil následne nalejeme do pripravených pohárov a vypijeme. V druhej časti aktivity si pripravíme záhradné pomôcky (hrable, motyku, fúrik, lopatu). Presunieme sa na školské ihrisko. Vyplejeme a upravíme doskočisko a dráhu pre rozbeh pri skoku do diaľky. Po úprave prostredia súťažíme, kto doskočí ďalej. 
[bookmark: _GoBack]Zhrnutie: pri vykonávaní uvedených aktivít sme sa zamerali na súvislosť medzi zdravou stravou a fyzickou činnosťou. Naučili sme sa, ako pripraviť zdravý mliečny kokteil, ktorý nám dodá potrebnú energiu, zároveň sme sa realizovali pri úprave školského pozemku a v konečnom dôsledku sme si zasúťažili, zašportovali.   
